JAKOBO 4 SSO61SO - Dintwa le diphapang tse hara lona di - Bible Search
JAKOBO 3 JAKOBO 5
Ho tshajwe ditakatso tse sa lokang.
1Dintwa le diphapang tse hara lona di tswa kae? Na ha di tswe ditakatsong tsa lona tse lwanang dithong tsa lona na? 2Le a lakatsa, mme ha le rue letho; le a bolaya, le na le mona, mme le sitwa ho fumana; le a lwana, le a tseka; ha le na letho kahobane ha le kope. 3Le a kopa, mme ha le fuwe, kahobane le kopa hampe, ho nkela ditakatso tsa lona. 4Banna le basadi ba bafebi, hleka ha le tsebe hoba ho rata lefatshe ke ho lwantsha Modimo na? Efela ya phehellang ho iketsa motswalle wa lefatshe o ipea sera ho Modimo. 5Na le lekanya hoba Lengolo le bolela lefeela na? Moya o ikahetseng ho rona na o re isa mohonong na? 6Athe o re ekeletsa tshitso, mme ke ka baka leo Lengolo le reng: Modimo o hanela baikgohomosi, empa o hauhela ba ikokobetsang. 7Ka baka leo, ipeeng katlase ho Modimo, le hanele Diabolose, mme o tla le balehela. 8Atamelang Modimo, mme o tla le atamela. Baetsadibe, hatlelang, mme lona ba pelo di pedi, hlatswang dipelo tsa lona. 9Hlomohang dipelo, le lle, le bokolle; ditsheho tsa lona di fetohe dillo, thabo ya lona e fetohe maswabi. 10Ikokobetseng pela Morena, mme o tla le phahamisa.
11Le se ke la sebana, banabeso. Ya sebang ngwanabo, kapa ya ahlolang ngwanabo, o seba molao, o ahlola molao; mme ha o ahlola molao, ha o moetsi wa molao, empa o le moahlodi wa wona.12Mmei wa molao o mong, ke yena ya nang le matla a ho boloka le a ho timetsa; wena o mang ha o ahlola ba bang?
Ba etsang merero ba ke ba e rere ka ho e bea tisong ya Modimo.
13Jwale, ke bua le lona ba reng: Kajeno, kapa hosasane, re tla ya motseng wa hore hoitseng, re tla dula teng selemo se le seng, re tla hweba teng, re tla rua; 14athe ha le tsebe se tla hlaha hosasane. Hobane bophelo ba lona ke eng? Ke mohodi feela o bonahalang ka motsotso o se okae, o ntoo nyamela. 15Empa jwale le ka be le re: Ha Morena a rata, ha re sa le teng, re tla etsa hore le hore. 16Jwale, le ithabela meithorisong ya lona; ho ithorisa hohle ho jwalo ho hobe. 17Efela ya tsebang ho etsa botle, mme a sa bo etse, yena o etsa sebe.